2020. gada 13. oktobrī Rīkojums Nr. 605

Rīgā (prot. Nr. 61 21. §)

**Par konceptuālo ziņojumu "Par Valsts aizsardzības militāro objektu un iepirkumu centra strukturālu reorganizāciju un par materiāltehnisko līdzekļu centra – Valsts aizsardzības loģistikas un iepirkumu centrs – izveidi"**

1. Atbalstīt konceptuālajā ziņojumā "Par Valsts aizsardzības militāro objektu un iepirkumu centra strukturālu reorganizāciju un par materiāltehnisko līdzekļu centra – Valsts aizsardzības loģistikas un iepirkumu centrs – izveidi" ietverto risinājumu.

2. Saskaņā ar Valsts pārvaldes iekārtas likuma 15. panta pirmo daļu ar 2021. gada 1. janvāri izveidot aizsardzības ministra pakļautībā esošu tiešās pārvaldes iestādi – Valsts aizsardzības loģistikas un iepirkumu centru.

3. Saskaņā ar Valsts pārvaldes iekārtas likuma 15. panta trešās daļas 4. punktu līdz 2020. gada 31. decembrim reorganizēt Valsts aizsardzības militāro objektu un iepirkumu centru, nododot iepirkumu un nodrošinājuma atbalsta funkcijas Valsts aizsardzības loģistikas un iepirkumu centram.

4. Valsts aizsardzības loģistikas un iepirkumu centra pamatfunkcija ir materiāltehnisko līdzekļu iegāde un to dzīvescikla nodrošināšana, īstenojot šādus uzdevumus:

4.1. nodrošināt pilnu materiāltehnisko līdzekļu loģistikas cikla pārvaldību miera laikā un vienotu noliktavu pārvaldības sistēmu;

4.2. centralizēti veikt publiskos iepirkumus Aizsardzības ministrijas un tās padotībā esošo iestāžu vajadzībām, kā arī Nacionālo bruņoto spēku vajadzībām;

4.3. centralizēti veikt publiskos iepirkumus valsts iestāžu vajadzībām saskaņā ar Ministru kabineta vai Aizsardzības ministrijas doto uzdevumu, ja iepirkuma priekšmets tiek iegādāts arī aizsardzības nozares vajadzībām;

4.4. piedalīties kopīgos starpvalstu iepirkumos vai organizēt tos Aizsardzības ministrijas un tās padotībā esošo iestāžu un Nacionālo bruņoto spēku vajadzībām, kā arī valsts iestāžu vajadzībām saskaņā ar Aizsardzības ministrijas doto uzdevumu.

5. Valsts aizsardzības militāro objektu un iepirkumu centra pamatfunkcija ar 2021. gada 1. janvāri ir aizsardzības nozares nekustamā īpašuma būvniecība un uzturēšana, īstenojot šādus uzdevumus:

5.1. Aizsardzības ministrijas valdījumā esošā nekustamā īpašuma, tajā skaitā valsts militārās aizsardzības objektu un valsts meža zemes, apsaimnieko­šana un pārvaldīšana;

5.2. valsts militārās aizsardzības objektu būvniecības organizēšana;

5.3. vides aizsardzības pasākumu veikšana valsts militārās aizsardzības objektos;

5.4. publisko pakalpojumu sniegšana Aizsardzības ministrijai un tās padotībā esošajām iestādēm, Nacionālajiem bruņotajiem spēkiem, kā arī privātpersonām saistībā ar viesnīcas un sporta kompleksa izmantošanu.

6. Valsts aizsardzības loģistikas un iepirkumu centrs ir Valsts aizsardzības militāro objektu un iepirkumu centra funkciju, uzdevumu, tiesību, saistību, finanšu līdzekļu, mantas un lietvedības pārņēmējs šādās jomās:

6.1. publisko iepirkumu veikšana un materiāltehnisko līdzekļu loģistikas cikla pārvaldība Aizsardzības ministrijas un tās padotībā esošo iestāžu vajadzībām, kā arī Nacionālo bruņoto spēku vajadzībām;

6.2. to saistību izpilde, kuras izriet no Eiropas Aizsardzības aģentūras valdes 2005. gada 21. novembrī pieņemtā brīvprātīgā starpvaldību režīma militāro iepirkumu jautājumos;

6.3. Aizsardzības ministrijas, Nacionālo bruņoto spēku un Aizsardzības ministrijas padotībā esošo iestāžu kustamās mantas atsavināšanas organizēšana aizsardzības ministrijas noteiktajā kārtībā.

7. Ar Valsts aizsardzības militāro objektu un iepirkumu centra reorganizāciju un jaunizveidojamās iestādes – Valsts aizsardzības loģistikas un iepirkumu centrs – izveidi saistītos izdevumus segt no Aizsardzības ministrijai piešķirtajiem budžeta līdzekļiem:

7.1. ar 2021. gadu pārdalīt 112 amata vietas ar finansējumu atlīdzībai 2 126 375 *euro* apmērā no budžeta programmas 33.00.00 "Aizsardzības īpašumu pārvaldīšana" uz budžeta apakšprogrammu 22.10.00 "Starptautisko operāciju un Nacionālo bruņoto spēku centralizētais atalgojums";

7.2. budžeta programmas 22.00.00 "Nacionālie bruņotie spēki" ietvaros paredzēt finanšu resursus šādām apakšprogrammām:

7.2.1. budžeta apakšprogrammā 22.10.00 "Starptautisko operāciju un Nacionālo bruņoto spēku centralizētais atalgojums" 2021. gadā 306 090 *euro* apmērā, 2022. gadā un turpmāk ik gadu 370 856 *euro* apmērā;

7.2.2. budžeta apakšprogrammā 22.12.00 "Nacionālo bruņoto spēku uzturēšana" 2021. gadā 1 315 753 *euro* apmērā, 2022. gadā un turpmāk ik gadu 991 103 *euro* apmērā.

8. Aizsardzības ministram līdz 2020. gada 1. novembrim iesniegt Ministru kabinetā šā rīkojuma izpildei nepieciešamos tiesību aktu projektus.

Ministru prezidents A. K. Kariņš

Ministru prezidenta biedrs,

aizsardzības ministrs A. Pabriks